Søren Espersen (DF), 2010-06-16:
På Dansk Folkepartis vegne har jeg besluttet mig til at tage ordet i forbindelse med denne anmodning fra justitsministeren om samtykke til, at hr. Jesper Langballes immunitet ophæves, således at Folketinget ifølge grundlovens § 57 tillader, at der kan rejses tiltale mod hr. Langballe for overtrædelse af straffeloven.
I Folketinget har vi jo en meget lang tradition for, at enhver anmodning af denne karakter fra justitsministeren følges, og at tilladelse gives uden debat.
Anmodninger om ophævelse af immunitet er dermed faktisk blevet til en ekspeditionssag.
Når jeg således stik mod sædvane tager ordet her i sagen om hr. Jesper Langballe, er det, fordi anmodningen fra justitsministeren har at gøre med en ganske særlig paragraf i straffeloven, nemlig § 266 b, den såkaldte racismeparagraf.
Anmodningen er dermed speciel, for mens tidligere anmodninger har drejet sig om tiltalerejsning for handlinger som eksempelvis spritkørsel, skatteunddragelse, overgreb mod mindreårige, vold, bedrageri og svindel af enhver art, drejer sagen her sig netop ikke om handlinger.
Denne sag drejer sig alene om en ytring, om en holdning, og udtalelsen rummer ingen fremsat trussel.
Det er præcis det, der giver denne sag en ganske særlig karakter, som nok fortjener et ord med på vejen, inden Folketinget nu om lidt givetvis vedtager at ophæve
hr. Langballes immunitet.
Jeg vil i denne forbindelse ikke gå nærmere ind på selve udtalelsens eller holdningens substans.
Dette er så egentlig resultatet af, at denne fortvivlende paragraf, 266 b, i sin tid blev indført i straffeloven.
I parentes bemærket
var SF dengang, med folk som Aksel Larsen og Poul Dam på forsædet, i øvrigt stadig væk så fornuftigt et parti, at man selvfølgelig ikke ville medvirke til at gennemføre denne paragraf.
Men i dagens Danmark oplever vi altså nu, at en folketingsmand slæbes i retten for at have en holdning og for at have fremkommet med en ytring, som ikke i det allermindste rummer nogen trussel.
Det er slemt nok, at almindelige danskere – i gåseøjne – i årenes løb er blevet slæbt ind og dømt efter denne latterlige paragraf, men at en folketingsmand, som ifølge grundloven nyder en ganske særlig beskyttelse, og som i sagens natur netop forventes at have holdninger og i offentligheden uafladelig at give udtryk for dem, af alle skal slæbes i retten, fordi han har en holdning, er en skændsel for det frie folkestyre og beviser til fulde, at § 266 b er en såvel latterlig som folkestyreskadelig paragraf, som bør afskaffes hurtigst muligt.
Dansk Folkeparti agter derfor i den kommende tid at lægge et alvorligt pres på regeringen for at formå denne til at fremsætte et lovforslag om paragraffens afskaffelse.
Dansk Folkepartis folketingsgruppe vil ved denne afstemning trykke på den gule knap som en markering af, at vi som et parti, der hylder lov og orden, derfor ikke ønsker at forhindre anklagemyndigheden i at rejse tiltale mod hr. Jesper Langballe, men samtidig som en markering af vor dybeste foragt for en straffelov, som vil forbyde holdninger.
Hr. Jesper Langballe selv har meddelt mig, at han agter at stemme for, altså at trykke på den grønne knap, da han ikke ønsker at gemme sig bag immuniteten, og han oplyser over for mig, at han vil have en mulighed for igennem en retssag at fastslå sandhedsværdien af sin ytring om æresdrab.